# Dispensasjon fra kravet om vurdering med karakter i fremmedspråk for elever i videregående opplæring

## Hva er vilkårene for å få dispensasjon?

1. Personen er eller har vært elev i videregående opplæring, studieforberedende utdanningsprogram
2. Personen er så sterkt rammet av dysleksi eller spesifikke språkvansker at individuell tilrettelegging ikke er tilstrekkelig for å sikre likeverdige opplæringsmuligheter. Personer med dokumenterte utfordringer som gir lignende konsekvenser i språkfag som dysleksi og spesifikke språkvansker, kan også søke.

Det gis ikke fritak fra å delta i undervisningen i faget. Ordningen gjelder ikke for faget engelsk. Ordningen gjelder ikke privatister.

Retten til å bli fritatt fremgår av en instruks gitt av Kunnskapsdepartementet 28. mai 2020[[1]](#endnote-2).

## Hvem kan søke om fritak?

### **Elev på skolen**

Personer som er elev ved studieforberedende utdanningsprogram, kan søke om fritak fra kravet om vurdering med karakter i fellesfag fremmedspråk.

### **Tidligere elev på skolen**

Personer som ikke lenger er elev i faget, men har vært heltids- eller deltidselev ved et studieforberedende utdanningsprogram, kan også få innvilget fritak for vurdering med karakter i fremmedspråk. Dette gjelder både elever som tidligere har fullført fremmedspråk, og elever som har valgt å avslutte faget. De som har avsluttet faget må sannsynliggjøre at det var dysleksien/språkvanskene som var årsaken til han eller hun ikke var i stand til å følge faget. I tillegg må vilkår 1 og 2 være oppfylt.

## Hvordan søke om fritak?

For å sikre riktig dokumentasjon, anbefaler vi skolen sender søknaden til Statsforvalteren på vegne av eleven. Søknaden skal inneholde:

* Søkerens navn, personnummer, adresse, e-post, telefon, og begrunnet søknad.
* En uttalelse fra skolen som viser at søker er eller har vært elev i et studieforberedende utdanningsprogram. Skolens uttalelse bør også si noe om den individuelle tilretteleggingen som er eller har vært forsøkt i fremmedspråk, og hvilken effekt denne har hatt. Dersom søker har eller har hatt vedtak om spesialundervisning i fremmedspråk på videregående skole, legges dette med.
* Sakkyndig vurdering som bekrefter dysleksi eller spesifikke språkvansker, og som uttaler seg om graden av vanskene. Det er ikke tilstrekkelig å konstatere dysleksi eller spesifikke språkvansker.

Sakkyndig instans kan være Pedagogisk psykologisk tjeneste (PPT) eller andre sakkyndige, men den sakkyndige må ha faglig kompetanse til å vurdere om individuell tilrettelegging på skolen kan sikre deg tilstrekkelig og likeverdige opplæringsmuligheter. Uttalelsen må inneholde en tydelig vurdering og begrunnelse som viser hvorfor individuell tilrettelegging ikke kan sikre eleven likeverdige opplæringsmuligheter.

Vi anbefaler uansett å bruke [Send sikker melding til Statsforvalteren.](https://www.statsforvalteren.no/nb/vestfold-og-telemark/skjulte-dokumentercontainer/send-sikker-melding/)[[2]](#endnote-3)

## Eksamen og vitnemål

Dersom søknaden innvilges, blir eksamen annullert.

Dersom søknaden innvilges etter at eksamen er gjennomført, innvilger Statsforvalteren også dispensasjon fra kravet til antall eksamener for å få vitnemål.

Skolen skal ikke føre standpunktvurdering på vitnemålet når søknad om dispensasjon er innvilget.

Dersom Statsforvalteren gir dispensasjon og skolen allerede har skrevet ut et vitnemål med karakter, må skolen skrive ut et nytt vitnemål der det kommer frem at personen har fått fritak for sluttvurdering i fremmedspråk som fellesfag.

På vitnemålet skal det føres FAM02 (fritak for vurdering med karakter). I tillegg fører dere VMM23 «Se vedlegg». For føring av vitnemål og kompetansebevis, se vitnemålsskrivet.

Vedtaket fra Statsforvalteren skal ligge som vedlegg til vitnemålet.

For elever som er innvilget dispensasjon skal det føres fravær på vitnemålet på ordinær måte, men fraværsgrensen vil ikke gjelde for faget da eleven ikke skal ha vurdering med karakter.

1. <https://www.udir.no/globalassets/filer/regelverk/dispensasjoner/instruks-for-behandling-av-soknader-om-dispensasjon-for-vurdering-i-fremmedsprak--revidert-juni-2020l1758185.pdf> [↑](#endnote-ref-2)
2. <https://www.statsforvalteren.no/nb/vestfold-og-telemark/skjulte-dokumentercontainer/send-sikker-melding/> [↑](#endnote-ref-3)